**Az ellenség legyőzése**

Vasárnapi igehirdetés – 2024.06.02.

Lekció: Jel 12

**Textus: Jel 12,7-12.17**

*„Ekkor nagy jel tűnt fel az égen: egy asszony a napba öltözve, és a lába alatt a hold, a fején pedig tizenkét csillagból álló korona; várandós volt, és vajúdva, szüléstől gyötrődve kiáltozott. Feltűnt egy másik jel is az égen: íme, egy hatalmas tűzvörös sárkány, amelynek hét feje és tíz szarva volt, és a hét fején hét korona; farka magával sodorta az ég csillagainak harmadát, és ledobta a földre. És a sárkány odaállt a szülni készülő asszony elé, hogy amikor megszülte, felfalja a gyermekét. Az asszony fiúgyermeket szült, aki vasvesszővel legeltet minden népet. A gyermek elragadtatott Istenhez és az ő trónjához, az asszony pedig elmenekült a pusztába, ahol Istentől előkészített helye volt, hogy ott táplálják ezerkétszázhatvan napig.*

***Ezután háború támadt a mennyben: Mihály és angyalai harcra keltek a sárkánnyal, és a sárkány is harcra kelt angyalaival együtt, de nem tudott felülkerekedni, és nem maradt többé számukra hely a mennyben. És levettetett a hatalmas sárkány, az ősi kígyó, akit ördögnek és Sátánnak hívnak, aki megtéveszti az egész földkerekséget; levettetett a földre, és vele együtt angyalai is levettettek. Hallottam, hogy egy hatalmas hang megszólal a mennyben: Most jött el az üdvösség, Istenünk ereje és királyi uralma, és az ő Krisztusának hatalma, mert levettetett testvéreink vádlója, aki a mi Istenünk színe előtt éjjel és nappal vádolta őket. Legyőzték őt a Bárány vérével és bizonyságtételük igéjével azok, akik nem kímélték életüket mindhalálig. Ezért vigadjatok egek, és akik bennük lakoztok: jaj a földnek és a tengernek, mert leszállt hozzátok az ördög nagy haraggal, mivel tudja, hogy kevés ideje van.***

*Amikor látta a sárkány, hogy levettetett a földre, üldözőbe vette az asszonyt, aki a fiúgyermeket szülte; de az asszonynak a nagy sas két szárnya adatott, hogy a pusztába repüljön az ő helyére, hogy ott tápláltassék három és fél évig a kígyó elől elrejtve. A kígyó pedig a szájából folyónyi vizet árasztott az asszony után, hogy elsodortassa az árral. De segített a föld az asszonynak: megnyitotta a föld a száját, és elnyelte a folyót, amelyet a sárkány árasztott a szájából.* ***Megharagudott a sárkány az asszonyra, és elment, hogy hadat indítson a többiek ellen, akik az asszony utódai közül valók, akik megtartják az Isten parancsait, akiknél megvan Jézus bizonyságtétele****, és odaállt a tenger fövenyére.”*

**Bevezetés:**

A Jelenések könyvével kapcsolatban a legfőbb gondolat az, hogy Krisztus valamikor a jövőben vissza fog térni, és ezt a visszatérést az övéi örömmel fogadják majd.

A könyv arra emlékeztet minket, hogy amikor Jézus eljön, azokért jön, akik Benne bíznak az üdvözülés tekintetében (ÜDVÖZÜLÉS=CÉLBA ÉRÉS)

A Krisztusban biztos jövővel rendelkező hívőknek bátorítást kell meríteniük a Jelenések könyvéből arra, hogy annyi embernek beszéljenek Jézusról, ahánynak csak tudnak, hogy minél többen osztozhassanak az örömben, amelyet a hívők élhetnek majd át Krisztus visszatérésekor.

A 12. fejezet első fele beszámol arról a Sátán és a mennyei angyalok között zajló csatáról, melynek végén a Sátán megsemmisítő vereséget szenved, és levettetik a földre. Ezt a győzelmet a Bárány vívta ki vére árán.

Amíg Mihály és az ő angyalai a mennyei birodalomban vívják a harcot, addig az emberek is diadalmaskodnak vádlójuk fölött bizonyságtételük szavával és mindhalálig tartó engedelmességükkel. ISTEN GYERMEKEIT JÉZUS VÉRE ÓVJA MEG ISTEN HARAGJÁTÓL, ÉS ŐRZI MEG ŐKET AZ ELLENSÉG KEZÉTŐL.

**1. A Sátán hadakozik ellenünk!**

Viszonylag könnyű megismerni, ha kívülről támad és helyez nyomás alá bennünket, hogy elveszítsük bizalmunkat és kapcsolatunkat Istennel. Kívülről most is folyamatos támadás alatt vagyunk.

Azt már viszont nehezebben ismerjük fel, amikor a gondolatainkon keresztül intéz támadást. Célja, hogy lefegyverezzen bennünket az ellene vívott küzdelemben.

Mivel lehet legyőzni a Sátánt?

KITARTÓ BIZONYSÁGTÉTELLEL ÉS ENGEDELMESSÉGGEL ISTENNEK.

Ha eléri, hogy a megtértek ne adják tovább belső tűzzel az evangéliumot, a Sátán nyert.

Ha csak hallgatói vagyunk az igének, a Sátán legyőzött minket. (Azok győznek, akik nem kímélik életüket.) Ha nem éljük, cselekedjük meg Isten szavát, üzenetét, a Sátán győzedelmeskedett felettünk.

Az utóbbi hetek üzenetei mind arra emlékeztetnek minket, hogy Isten várja tőlünk a küzdeni akarást, az elköteleződést, az első szeretetet, az Ő dicsőítését, az engedelmességet.

**2. A Sátán legyőzhető**

A Bárány vérével és a bizonyságtétel igéjével kivetették őt a mennyből. Tudjuk Jób könyvéből is, hogy volt neki bejárása oda. De többé már nem vádolhat senkit a mennyben, mert Jézus vére eltörölt minden bűnt.

Most azért küzd, hogy a Bárány vére minél kevesebb embert mentsen meg a kárhozattól. Hadat indított azok ellen, akik megtartják Isten parancsait, akiknél megvan Jézus bizonyságtétele. A célja, hogy elérje hallgatásodat:

* Ne tegyél bizonyságot!
* Ne imádkozz másokért!
* Ne add tovább Isten igéjét!
* Ne beszélj senkinek Jézusról, hitedről, Isten cselekedeteiről és csodáiról!
* Tudja, hogy szenvedélyes bizonyságtétel és imádság lefegyverzi őt, ezért eléri, hogy a hívők ne imádkozzanak együtt.

Szeretném legyőzni a Sátánt összefogva veletek! Segítenétek nekem?

Tegnap éjszaka volt egy álmom. Az álmom üzenete az volt, hogy ha nem mozdulunk meg, mint gyülekezet, 10 év múlva teljesen halottak leszünk.

Isten Lelke arra indított, hogy buzdítsalak benneteket, ébresszelek fel titeket abból az álomból, amelybe a Sátán próbál ringatni minket.

Tudom, hogy hisztek Istenben és Jézusban, és ez az ördög számára nagy veszteség. De még nagyobb veszteség lenne számára, ha másokat is hitre vezetnétek. Ezért megpróbál lelki kiskorúságban tartani benneteket. Igyekszik távol tartani benneteket az ige közös tanulmányozásától. Hány bibliaórán voltál az utóbbi 1 évben? 5 évben? 10 évben?

Igyekszik megakadályozni bennünket abban, hogy közösen, erővel imádkozzunk. Hány imaközösségen vettél részt az elmúlt 1 évben? 5 évben? 10 évben? Vagy kikkel imádkoztál együtt endszeresen az emberek megtéréséért, üdvösségéért?

A gonosz elhiteti veled, hogy nincs jelentősége, súlya vagy értelme a te részvételednek. Holott az ige azt mondja: *„Nagy az ereje az igaz ember buzgó könyörgésének.” (Jak 5,16)*

Én hiszek a közös győzelmünkben!

Hiszek a gyülekezetünk ébredésében / feltámadásában!

Hiszek a bizonyságtétel erejében!

Hiszek a lelki növekedés szükségszerűségében!

Hiszek az élethosszig tartó tanulásban!

Hiszek a közös imádság erejében! Hiszek az IGE igazságaiban!

Hiszek a Szentlélek munkájában!

Ezért hajlandó vagyok áldozatot is hozni: áldozni az időmből, az energiámból, a javaimból.

Akarsz-e együtt győzni velem? Jézussal?

**Befejezés:**

Számos gyakorlati megoldás van arra, hogy átültessük a mindennapi gyakorlatba a mai üzenetet:

* alkothatunk imapárokat
* indíthatunk bibliatanulmányozós csoportokat
* meg kell erősítenünk és létre kell hoznunk újabb házicsoportokat
* hívogatnunk kell kívülállókat
* őszintén és egyszerűen kell beszélnünk egymással arról, hogy ki mit tudna tenni Jézusért, az emberekért ebben a gyülekezetben
* el kell köteleznünk jobban magunkat a gyülekezeti nyilatkozat aláírásával és betartásával

Ha a mai igehirdetés után sem változik semmi, és nem mozdul meg senki, akkor kihirdethetjük: nem voltunk elég bátrak és elkötelezettek ahhoz, hogy győzzünk!